b'\n_START_ARTICLE_\nYuval Noah Harari\n_START_SECTION_\n\xc5\xbdivljenje\n_START_PARAGRAPH_\nHarari se je rodil leta 1976 v izraelskem mestu Kiryat Ata in odra\xc5\xa1\xc4\x8dal v posvetni dru\xc5\xbeini libanonskega in zahodnoevropskega porekla v mestu Haifa. Harari je razkrit homoseksualec; svojega mo\xc5\xbea Itzika Yahava je spoznal leta 2002. Yahav je tudi Hararijev osebni mened\xc5\xbeer. Civilno sta se poro\xc4\x8dila v Torontu v Kanadi. Par \xc5\xbeivi v mo\xc5\xa1avu, kooperativnem kmetijskem naselju, imenovanem Mesilat Zion, v bli\xc5\xbeini Jeruzalema._NEWLINE_Harari pravi, da je meditacijska tehnika vipasana, s katero se je za\xc4\x8del ukvarjati leta 2000 v Oxfordu, spremenila njegovo \xc5\xbeivljenje. Izvaja jo po dve uri vsak dan; eno uro pred za\xc4\x8detkom in eno uro po koncu delovnega dne. Vsako leto izvaja vsaj 30-dnevno meditacijsko kuro v ti\xc5\xa1ini in brez knjig ali dru\xc5\xbebenih omre\xc5\xbeij. Je tudi pomo\xc5\xbeni u\xc4\x8ditelj meditacije. Knjigo Homo Deus, kratka zgodovina prihodnosti je posvetil svojemu u\xc4\x8ditelju meditacije, N. S. Goenki, za katerega pravi, da ga je nau\xc4\x8dil pomembnih stvari in da brez petnajstletnega izvajanja vipasane ne bi zmogel fokusa, miru in vpogleda, pomembnega za pisanje omenjene knjige. Meditacijo razume kot na\xc4\x8din raziskovanja._NEWLINE_Je vegan in pravi, da je to posledica njegovega raziskovanja, vklju\xc4\x8dno z njegovim mnenjem, da mle\xc4\x8dna industrija trga vez med kravo in njenim mladi\xc4\x8dem, teletom. Januarja 2019 je povedal, da \xc5\xa1e vedno nima pametnega telefona.\n_START_SECTION_\nAkademska kariera\n_START_PARAGRAPH_\nHarari se je po \xc5\xa1tudiju zgodovine najprej med letoma 1993 in 1998 na Hebrejski univerzi v Jeruzalemu specializiral za srednjeve\xc5\xa1ko zgodovino in voja\xc5\xa1ko zgodovino. Doktoriral je leta 2002 pod mentorstvom Stevena J. Gunna oxfordski univerzi Jesus College. Postdoktorski \xc5\xa1tudij zgodovine je obiskoval med letoma 2003 in 2005 kot \xc5\xa1tipendist fundacije Yad Hanadiv Fellow. Objavil je \xc5\xa1tevilne knjige in \xc4\x8dlanke. Sedaj se specializira za zgodovino sveta in makrozgodovinske procese.\n_START_SECTION_\nKnjige\n_START_PARAGRAPH_\nNjegova prva knji\xc5\xbena uspe\xc5\xa1nica Sapiens, kratka zgodovina \xc4\x8dlove\xc5\xa1tva je leta 2011 iz\xc5\xa1la v hebrej\xc5\xa1\xc4\x8dini, leta 2014 v angle\xc5\xa1\xc4\x8dini, nato pa so sledili prevodi v ve\xc4\x8d kot 45 jezikov, vklju\xc4\x8dno s sloven\xc5\xa1\xc4\x8dino. Knjiga opisuje vso zgodovino sveta, od evolucije Homo sapiensa v kameni dobi, do politi\xc4\x8dnih in tehnolo\xc5\xa1kih revolucij v 21. stoletju. Hebrejska izdaja je postala knji\xc5\xbena uspe\xc5\xa1nica v Izraelu ter po\xc5\xbeela veliko zanimanja med splo\xc5\xa1no javnostjo, s \xc4\x8dimer je Harari postal slavna oseba. _NEWLINE_Knjigo Homo Deus, kratka zgodovina prihodnosti je izdal leta 2016, v njej pa raziskuje mo\xc5\xbenosti prihodnosti Homo sapiensa. Napi\xc5\xa1e, da bo \xc4\x8dlove\xc5\xa1tvo v prihodnosti z veliko verjetnostjo vlagalo znatne napore v to, da bi doseglo sre\xc4\x8do, nesmrtnost in bo\xc5\xbeansko mo\xc4\x8d. _NEWLINE_Hararijeva najnove\xc5\xa1ka knjiga 21 nasvetov za 21. stoletje se osredoto\xc4\x8da bolj na trenutne te\xc5\xbeave \xc4\x8dlove\xc5\xa1tva. Iz\xc5\xa1la je 30. avgusta 2018, prevod v sloven\xc5\xa1\xc4\x8dino pa je iz\xc5\xa1el leta 2019.'